**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.02.2021, ora 08.00 – 27.02.2021, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 27.02.2021, ora 07.00**

**RÂURI**

Debitele au fost, în general, staționare, exceptând râurile din bazinele hidrografice: Vișeu, Iza, Someșul Mare, Buzău, Rm. Sărat, Putna, Trotuș, Bistrița, Moldova, Suceava, cursul Siretului, cursul superior al Prutului și cursul superior și mijlociu al Jijiei, unde au fost în creștere ca urmare a cedării apei din stratul de zăpadă și propagării. Pe râurile din bazinele hidrografice ale Târnavelor, Begăi, Timișului, Bârzavei, cursurile mijlocii și inferioare ale Crișului Negru, Crișului Alb și Mureșului debitele au fost în scădere.

Formațiunile de gheață (gheață la maluri, năboi, pod de gheață) prezente pe râul Răstolița, în bazinele superioare ale râurilor: Moldova, Bistriţa, Tazlău, Jijia, izolat pe unele râuri din bazinul superior și mijlociu al Oltului şi pe cursul superior şi mijlociu al Prutului, au fost în diminuare, restrângere şi eliminare.

Debitele se situează la valori în jurul și peste mediile multianuale lunare, exceptând râurile din bazinele hidrografice: Someșul Mic, Crişuri, Arieș, Târnave, Bega, Bistra, Vedea, cursul Prutului, cursul mijlociu al Mureșului, cursul mijlociu și inferior al Jijiei, bazinele inferioare ale Oltului şi Argeşului, unii afluenți mici ai Jiului din bazinul mijlociu și inferior unde sunt cuprinse între 30-90% din normalele lunare și râurile din bazinele hidrografice: Bega Veche, Rm. Sărat, Bârlad, unde au valori sub 30% din acestea.

Se situează peste peste **COTELE DE ATENȚIE** râul Crasna la stațiile hidrometrice Domăneşti (400+7)-jud.SM şi Berveni (490+8)-jud.SM, toate pe sectoare îndiguite.

Debitele vor fi relativ staționare exceptând râurile din bazinele hidrografice: Vișeu, Iza, Someșul Mare, Târnave, Jijia, bazinul superior al Mureșului, cursul Siretului și afluenții săi de dreapta și cursul superior al Prutului, unde vor fi în creștere ca urmare a cedării apei din stratul de zăpadă, precipitațiilor prognozate și propagării.

Pe râurile din bazinele hidrografice: Bega, Timiș, Bârzava și pe cursul mijlociu și inferior al Mureșului, debitele vor fi în scădere.

Sunt posibile creşteri de niveluri şi debite şi pe alte râuri din zona montană ca urmare a cedării apei din statul de zăpadă şi propagării.

Formațiunile de gheață (gheaţă la maluri, năboi, pod de gheaţă) existente, vor fi în restrângere, diminuare şi eliminare.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 26.02.2021 – 27.02.2021 a fost în scădere, având valoarea de 7400 m3/s, peste media multianuală a lunii februarie (5300 m3/s).

Debitul la intrarea în ţară (secţiunea Baziaş) va fi în scădere (7200 m3/s).

Pe tot sectorul, aval de Porţile de Fier, debitele vor fi în scădere.

În aval de Porţile de Fier debitele au fost în scădere.

**Se situează în faza I de apărare următoarele sectoare de dig:**

- Macin-Iglița-Carcaliu, Peceneaga-Turcoaia, Ostrov-Peceneaga, Gârliciu-Dăeni, Smârdan-23 August-II, Smârdan-23 August-I, 23 August-Grindu, Grindu- Canton km 30, Ciulineț-Isaccea, Crișan, Gorgova, Letea, Pardina (din administrarea S.G.A. Tulcea); Măcin, Smârdan, Chilia Veche (din administrarea consiliilor locale); – jud Tulcea;

- Hârșova-Ciobanu, Ciobanu-Gârliciu, Gârliciu (din administrarea S.G.A. Constanța) – jud. Constanța;

**Se situează în faza II de apărare următoarele sectoare de dig:**

-Canton km 30-Ciulineț, T. Vladimirescu, R4, R3 (din administrarea S.G.A. Tulcea); Nufăru-Victoria (din administrarea consiliilor locale); dig Șosea Măcin-Smârdan (fără deținător) - jud. Tulcea.

**2.** **Situația meteorologică în intervalul 26.02.2021, ora 08.00 – 27.02.2021, ora 06.00**

**ÎN ŢARĂ**

Vremea a fost predominant frumoasă şi s-a menținut deosebit de caldă pentru sfârșitul lunii februarie, în orele amiezii înregistrându-se valori în medie cu 10...15 grade mai mari decât cele normale; astfel că temperaturile maxime s-au încadrat între 9 grade la Gura Portiţei și 24 de grade la Ploiești. Cerul, senin în cea mai mare parte a intervalului, s-a înnorat treptat din a doua parte a nopții în regiunile nordice și în zona montană aferentă. Vântul va sufla slab și moderat, cu intensificări izolate spre sfârșitul intervalului la munte, mai ales în zona înaltă, precum și în nord-est. Stratul de zăpadă, la ora 20 era prezent local la munte, unde măsura - în platformele staţiilor meteorologice - până la 203 cm în Munții Făgăraș, la peste 2000 m altitudine. Dimineața, local în centru, și doar izolat în est, sud, sud-vest și în nordvest a fost ceaţă. La ora 06.00, erau -5 grade la Miercurea Ciuc și 10 grade la Mahmudia, Dedulești și la Calafat.

**Observație:** *de ieri de la ora 06.00 au fost în vigoare 7 atenționări cod galben pentru fenomene meteorologice periculoase imediate emise după cum urmează*

*-3 de SRPV Sibiu, 1 de CNPM Bucureşti pentru Muntenia, 1 de SRPV Cluj-Napoca,1 de SRPV Timişoara,1 de SRPV Bacău.*

**LA BUCUREŞTI**

Vremea s-a menținut frumoasă dar şi deosebit de caldă pentru sfârşitul lunii februarie, cu o temperatură maximă de 21 grade la toate stațiile meteorologice (valoare cu până la 15 grade mai mare decât cea climatologic specific datei). Cerul a fost senin, iar vântul a suflat slab până la moderat. La ora 06.00, se înregistrau 1 grad la Băneasa, 6 grade la Filaret și 7 grade la Afumați.

**3. Prognoza meteorologică în intervalul 27.02.2021, ora 08.00 – 28.02.2021, ora 08.00**

**ÎN ŢARĂ**

Vremea se va răci în cea mai mare parte a țării, semnificativ în vest, centru, nord și nord-est, precum și la deal și la munte, unde valorile termice se vor situa în jurul celor normale. În restul teritoriului vremea se va menține cu mult mai caldă decât în mod obișnuit pentru sfârșitul lunii februarie. Astfel, temperaturile maxime vor fi de la 4 grade în nordul Moldovei, până la valori în jurul a 18 grade în cea mai mare parte a Olteniei și în sud-vestul Munteniei, iar cele minime se vor situa între -4 și 4 grade. Cerul va avea înnorări accentuate și în general persistente în jumătatea nordică a țării, iar seara și noaptea și în restul teritoriului. Local și temporar se vor semnala precipitații. Acestea vor fi sub formă de ploaie, exceptând zona montană unde vor predomina ninsorile, iar spre sfârșitul intervalului, cu o probabilitate destul de mare și zona Moldovei și estul Transilvaniei, unde trecător vor fi și precipitații sub formă de lapoviță sau ninsoare. În sudul țării, ploile vor avea mai ales caracter de aversă și foarte probabil, pe arii restrânse vor fi însoțite de descărcări electrice. Vor fi intensificări ale vântului, pe tot parcursul intervalului la munte, viteze mai mari înregistrându-se în zona înaltă a Carpaților Meridionali, unde se vor depăși 80...90 km/h, iar temporar cu viteze la rafală în general de 45...55 km/h, ziua în toate regiunile, iar noaptea în cele estice și sud-estice. Dimineața, pe suprafețe mici va fi ceață.

**LA BUCUREŞTI**

Vremea se va răci față de intervalul anterior, însă va fi în continuare caracterizată de valori cu mult mai mari decât cele climatologic specifice perioadei. Cerul, mai mult senin pe parcursul zilei, se va înnora treptat din orele serii când vor fi perioade în care se vor semnala averse și posibil descărcări electrice. Vântul va sufla slab și moderat, cu intensificări temporare mai ales din a doua parte a intervalului, când la rafală se vor înregistra viteze în jurul a 45 km/h. Temperatura maximă se va situa în jurul valorii de 14 grade, iar cea minimă va fi de 2...3 grade.

1. ***CALITATEA APELOR***

***Administrația Națională Apele Române*** revine cu informații suplimentare referitor la identificarea în data de 23 februarie unor deșeuri farmaceutice în zona acumulării Tarnița (râul Someșul Cald, județul Cluj). Medicamente expirate au fost găsite în amonte de barajul Tarnița, în zona drumului județean până în zona limitrofă luciului de apă. Deșeurile nu au fost sesizate în zona prizei de captare pentru alimentarea cu apă. Specialiștii Administrației Bazinale de Apă Someș-Tisa au efectuat analize parțiale ale probelor de apă prelevate din acumularea Tarnița. Rezultatele pentru indicatorii determinați până în momentul actual indică faptul că parametrii caracteristici apelor de suprafață se înscriu în valorile normale. Probele au fost prelevate la suprafață, de pe cele două maluri, în dreptul locației relevante, unde au fost identificate deșeurile și la priza de captare a apei pentru potabilizare. Valorile determinate în urma analizelor efectuate au fost testate statistic, folosind ca referință rezultatele validate în perioada 2018 - 2020. Apa și-a păstrat calitățile din anii anteriori. ANAR monitorizează în continuare calitatea apei din acumularea Tarnița.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate la data de 25.02.2021 în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf) și ale pragurilor de alertă și informare pentru O3 (ozon). A fost înregistrată depășirea valorii limita zilnice (50 µg/m3) pentru indicatorul particule in suspensie cu diametrul sub 10 microni (PM10) la stațiile: B-1,B-2,B-3,B-4,B-6,B-7,B-8,SB-1,SB-2,SB-3,SB-4,AB-1,AB-2,BV-4,MS-1,MS-2,IS-1,IS-3,IS-6,VS-1,SV-2,BH-1,BH2,CJ-1,SM-1,GR-1,TR-1,TR-5,AG-1,CL-3,AG-3,PH-1,PH-5,DJ-6,DJ-1,GJ-2,DJ-3,MH-1,DJ-5,GJ-1,CS-3,TM-6,TM-2,AR-3,TM-3,TM-7,CS-1,HD-2,CS-5,AR-2.

1. **În domeniul solului și vegetației**

***Garda Forestieră Suceava*** informează despre producerea, șa 25.02.2021, ora 14.00, unui incendiu care a afectat 0.4 ha litiera intr-un fond forestier privat pe raza O.S. Comănești, D.S. Bacău, U.A.T. Agăș, jud Bacău. Incendiul a fost stins, în aceeași zi la ora 22.00, in urma intervenției a 12 pădurari și 16 pompieri. Nu se cunosc deocamdată cauzele declanșatoare.

***Agenția pentru Protecția Mediului Constanța*** informează despre producerea, la 19.02.2021, ora 20.40, unei poluări accidentale cu produs petrolier care a afectat cca. 1 m3 sol din zona parcării supermarketului Penny-Doraly din municipiul Constanța, produsă in timpul operațiunilor de pompare efectuate de S.C. Oil Terminal S.A. Măsuri întreprinse: remedierea avariei, colectarea si depozitarea pământului infestat, aplicarea de material absorbant, ecologizarea zonei afectate.

1. **În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depășiri ale limitelor de avertizare/alarmare şi nu s-au semnalat evenimente deosebite. Parametrii constatați la stațiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT